  Майя Бывальцева Москваын Нырысетӥ дунневыл ож вакытэ ожгар пленэ шедем удмуртъёслэн куараоссы чузъяськозы. 2-тӥ южтолэзе 19 часын Венгрилэн лулчеберетъя центраз «Пленысь берыктэм кырӟанъёс» адӟытон усьтӥськоз. Со сярысь ивортэ Россиысь тодосъя академилэн Урал ёзэтысьтыз Историяя, кылъя но литературая удмурт институтлэн нимлыко сайтэз. Адӟытон Нырысетӥ дунневыл ож вакытэ ожгар пленэ шедем удмуртъёс но поръёс пӧлын гожтэм фольклоръя но лингвистикая материалъёсты эскеронъя Венгриысь но Австриысь тодосчиослэсь ужамзэс возьматоз. Финн-угор калыкъёс пӧлысь тужгес трос гожтэмъёс кылемын удмуртъёслэн. Со понна трос тыршиз венгер кылчи но этнограф, академик Бернат Мункачи (1860–1937). Ужъюлтошъёсыныз ӵош со эскеронъёсы Австро-Венгрилэн лагерьёсысьтыз 30 удмуртъёсты кыскиз но соослэсь сяме пырем удмурт кырӟанъёсты гожтӥз, тросэз соос берлогес шарае поттэмын вал. «Пленысь берыктэм кырӟанъёс» адӟытонын удмуртъёслэсь но поръёслэсь куараоссэс кылыны, фото- но видеоматериалъёсын, озьы ик гожтонэн герӟаськем кигожтэтъёсын тодматскыны луозы. Кылосбур тодосъя кандидат, куара архивъёсты эскерись Виктор Денисов гожтонлэн мынэмез, со материалъёсты поттон, тодосчиослэн но гожтэм удмуртъёслэн адӟонзы сярысь вералоз. Ужрадэ пыриськозы Венгрилэн Россиын Посольствоысьтыз ыстэм муртъёс; Россиысь тодосъя академилэн Урал ёзэтысьтыз Историяя, кылъя но литературая удмурт институтлэн тодосъя кивалтӥсез, Россиысь Кун Думалэн депутатэз Алексей Загребин.  Тегъёс: Мерлык Лулчеберет Москва Удмуртия история удмуртъёс кырӟан  